Tartalomjegyzék

A fény éneke

Gondolataim a divatról

Őszinteség

Kedvesség

Politika

Elvárások börtönében

Az Emberi Lény valódi Szabadsága

Semmi és Minden

A középpont

A Bölcsesség

A hazugság

Az igazság

Ébredés

Az Élet

Intelligencia és Szeretet

Hamis Messiások

Az álom vége

A Szabadság – EGYszerűen

Az igazság prizmája

Civilizáció

Az igazság szabadsága

EGYüttérzés

Hazugság – Igazság – Szeretet

Szépség

A tű foka

Az Igazság Fénye

Bolondok Kenyere

Igaz hagyomány

Az idő teljessége

A cél

Egy bolond bölcselete

Múlhatatlan

Perspektíva

A könyv

Megvilágosodás

Csend

Utóhang

A kiadványról

Ki fényben jár, igazságban jár. Ki igazságban jár, fényben jár, ragyogása szelíden tovább árad, és megváltja a sötétséget.

Gondolataim a divatról

A divat egy olyan izmus, melyben a trendi a koncentrációs tábor.

Az előregyártott sablonok diktatúrájának önkéntes kultusza – a divat. A trendek a diktátorok agresszív kopói.

Őszinteség

A hazugság a társadalom karamellizált cukormáza. Diabéteszes verziója a szocio-aszpartám. Mostanában nem vagyok túlzottan édesszájú.

Kedvesség

Őszinte vagyok. Valaki azt mondta, hogy nem ért engem, egyre kevésbé vagyok kedves az emberekkel. Elgondolkoztatott. Miért gondolják az emberek a hazugságot kedvességnek? A politikusok sokszor mosolyognak, ők biztosan kedves emberek.

Politika

A fekete az fehér

a fehér az fekete.

Az igen az nem

a nem az igen.

Talán nemigen,

az igazság hazugsága

a hazugság igazsága

mindig,

sohasem.

_

A politika egy olyan lóverseny, ahol egyetlen tulajdonos különböző lovaira tehetsz. Mindegy, hogy a versenyt melyik nyeri meg, a valódi haszon nem a tiéd lesz. A lottóhoz is hasonlatos, ahol mindenki fizet, elviheted a főnyereményt is ha elég szerencsés vagy, de a masszív nyereség soha nem lehet a tiéd. Mindkét esetben viszont a TE munkád gyümölcsét adod át önként és dalolva mások kezébe. Aztán pedig lázongsz ellenük, mint a ma született bárány, aki semmiről sem tehet. Ébredj tudatára, hogy semmilyen rendszer, eszme sem létezhet, ha te nem támogatod azt tudatos vagy tudattalan döntéseiddel.

Elvárások börtönében

Életünk folyamán sokszor fogalmazunk meg egymással szemben olyan elvárásokat, melyek hiányától többnyire csak mi magunk szenvedünk. Szenvedésünk okait viszont képtelenek vagyunk önmagunkban azonosítani. Az elvárások csak a saját börtönünkbe zárnak újra és újra minket, mert nem azzal akarunk szembesülni ami van, hanem azzal ami nincs és csak szeretnénk, hogy létezzen. Jogos-e elvárni bármit is másoktól?

Vulgáris példákat hozok. Ha valaki az utcán lökdösődik elvárhatjuk-e, hogy ne tegye ha mi sem tesszük? Ha valaki gyilkol, elvárhatjuk-e, hogy ne tegye ha mi sem tesszük? Egyáltalán honnan vesszük a bátorságot, hogy azt gondoljuk, bennünk nem létezik az a részünk, mely a másikban előtérbe kerül akkor, mikor lökdösődik és mikor gyilkol? Félreértés ne essék, nem a szeretethiányt és az ebből születő fájdalmat szeretném propagálni. Arra már abból az okból sincs semmiféle szükség, mivel nem hiszem azt, hogy a szeretet csak egyes emberek privilégiuma lenne. A szeretet ugyanolyan mértékben lakik minden emberi lényben mint amennyire ott lakik benne a gyűlölet. Aki gyilkossá válik az csak annyiban különbözik tőlünk, hogy az egójában súlyosan felborult az egyensúly, és a benne lakó negatív energiák törtek pusztító formában a felszínre.

Egyszerűbb elítélni embereket és elvárásokat fogalmazni meg velük szemben, mintsem szembenéznünk saját emberi természetünkkel. Egyszerűbb kivetíteni másra azokat a tulajdonságainkat melyek gyűlöletesek bennünk, de ezekkel képtelenek lévén szembesülni másokban akarjuk elítélni és gyűlölni azokat. Ha ugyanis elfogadnánk azt, hogy a jó ugyanúgy emberi természetünk és pszichénk része mint a rossz, (hogy életünket a szeretet fogja dominálni vagy a gyűlölet az is csak a mi döntésünk eredménye azáltal, hogy mennyire vagyunk tudatában emberi természetünknek és ezáltal mennyire tudatosan élünk és tartjuk fent önmagunkban a pozitív és negatív polaritás közötti egyensúlyt) akkor rájönnénk arra, hogy elvárásaink bárkivel szemben elvesztik létjogosultságukat.

A tudatosság hiánya az, ami minden önutálat, gyűlölet, félelem, pusztítás, brutalitás és erőszak oka.

Az Emberi Lény valódi Szabadsága

A világunknak nem paradigmaváltásra van szüksége. A valóságát formáló emberi lénynek ugyanis nincs szüksége újabb elmebörtönre, paradigmára. A Valódi Szabadság ennek felfedezése, az eljutás a paradigmamentes lét, a Megvilágosodás állapotába.

_

Mi az Emberi Lény az EGYben? Mind Tanítód, Mind Tanítványod, Mind Tanítás, Mind TEN-

MAGod, Testvéred.

Semmi és Minden

ÖnMAGában semmi sem érték. A Minden csak az EGYben nyer létet, jelentést, és értéket.

ÖnMAGában minden érték. A Semmi is csak az EGYben nyer létet, jelentést, és értéket.

A középpont

Világunk csak az EGYben létezik, melyben létünket olykor a szűkülés, olykor pedig a tágulás lüktetéseként éljük meg. Mindez csak ÖnMAGunk középpontjához képest kaphat értelmet. Amikor rájövünk, hogy valójában középpont sincsen, ez azt jelenti, hogy megtaláltuk az IS-TENt.

A Bölcsesség

A jó bor sokáig forr, de még több ideig tisztul, érik a hordóban, hogy aztán újra napfényre kerülve magában hordozza mindazt a gazdagságot amit már a szőlőtőkén is bírt. Megszületik a Fényből a Fényben, majd alászáll a sötétségbe, hogy megküzdjön fél-elemeivel és hozzáférjen Isten-Erejéhez, majd ismét visszatér a Fénybe dicsőségben, hogy birtokolhassa a Teljességet. Így gazdagszik a maga sajátos, misztikus, különös, szent metamorfózisában. Ennek a metamorfózisnak az eredményét – az analógiát követve – hajlamosak vagyunk fizikai síkon bornak, szellemi síkon bölcsességnek nevezni.

A bölcsesség nem egy állapot, hanem egy vég nélküli folyam.

A hazugság

Az Igazságnak nincs szüksége vértre, csak a hazugságnak bonyolult erődítményre.

Az igazság

Az Igazság nem mennyiség, hanem minőség kérdése. Milliók hazugságát nem teszi igazzá a nagy számok törvénye.

Ébredés

Az Élet egy álom,  mely akkor lesz a tied, ha tudatodra ébredsz.

Az Élet

Ébredj tudatodra, hogy megérthesd: az Élet minden pillanata ajándék, ami akkor lesz a tied, ha megéled.

Intelligencia és Szeretet

Az Intelligencia ami tagadja a Szeretetet és a Szeretet ami tagadja az Intelligenciát, az nem léphet be soha a Teljességbe. A szeretet a legmagasabb fokú intelligencia ami az intelligencia legmagasabb fokú szeretetében EGYesülve válik élő, teremtő EGYséggé.

Hamis Messiások

Volt egy álmom… Álmomban a Világ lángokban állt és égett. Jöttek, csak jöttek egyre a Messiások, akik tüzet hoztak, hogy oltsák a lángot. Egyre bizonygatták, hogy a világnak olajra van szüksége és tűzifára.

Mondtam nekik, a „Vízöntő” korában vízre van szükség, hogy eloltsa a lángot, mit a gyűlölet szít és táplál a szívekben. Éltető Vízre van szükségünk, mely tisztára mos mindent, s mely nyomán újra kisarjadhat az Élet.

Az álom vége

Az embertársaink zöme nem akar szabaddá válni. A félelem, a dogmák, a hitelvek, vallások, eszmék falai jelentik számukra a biztonságot. Ebből talán nem is szabad felébreszteni senkit sem. Miért? Mert az nem lesz soha az ő ébredésük, pusztán az én ébresztésem.

Az álom akkor ér véget mikor magam jutok el bizonyos felismerésekre. Annak a felismerésére, hogy az álom valósága addig tart, ameddig a bennem tartó félelem álmodja szabadságnak a rabságom.

A Szabadság – EGYszerűen

A Szabadság önMAGunk, az EGY-ÉN LÉNYege, melyre ha ráeszmélünk, többé senki és semmi sem foszthat tőle meg.

Az igazság prizmája

Az igazság teljességét nem láthatjuk meg semminek a prizmáján keresztül. Az igazság maga a prizma amin keresztül a lét spektruma feltárul.

Civilizáció

Falakra építünk újabb falakat, majd elnevezzük fejlődésnek, s az Élőt kizárjuk belőle a közepén ülve. Talán soha nem volt még ilyen korszak, melyben az unalom és a Halál a legcsillogóbb és legharsogóbb díszcsomagolást kapta, hogy elhiggyük, ez a megváltás útja, mely minden gondunktól megszabadít.

Menekülés ez az élet valóságának fájdalmától és gyönyörétől, melyben a lét valós megértése születhet. Menekülés ez az egyetlen valóságtól, melyben az ember teremtő valósággá nemesülhet.

Az igazság szabadsága

Nem birtokolhatjuk az Igazságot. Az Igazság kell birtokba vegyen bennünket, mert az Igazság csak a feltétel nélküli Szabadságban létezhet. Tartsd szabadon az Igazságot, s az Igazság felszabadít Téged!

EGYüttérzés

A bennünk lakozó valódi Lényeg túl van a szavakon, a szimbólumokon, és a képeken, bármin amit az elménk megragadhat, megismerhet. Amikor képesek vagyunk megnyitni a szívünket EGY-MÁSnak, amikor összekapcsolódunk a lélek szintjén az együttérzésben, akkor közŐS valóságunk új rétege tárul fel előttünk.

Mikor nem csak egymás örömében, boldogságában hanem egymás szenvedésében, fájdalmában is képessé válunk az együttérzésre, akkor érinthet meg bennünket a változás fontosságának a felismerése. Akkor rádöbbenünk arra, hogy egymás boldogságának ugyanúgy mint egymás szenvedésének közös a forrása. Azért keményítjük meg a szívünket, mert – tudatosan vagy tudattalanul – érezzük, hogy az egymás fájdalmával történő egyesülés valódi, belső megélésből fakadó változásra késztetne bennünket. Az öröm mindenek feletti magunkhoz ölelése a szenvedéstől való ösztönös félelmet erősíti meg. A félelmünk, hogy meglátjuk az egyetlen valódi útját lelkünk megtisztulásának és nemesdésének a szenvedésben.

A világunk megváltoztatásának drámai módszere az együttérzés, melyben teljesen átadhatjuk magunkat a minden valóság örök lényegét képező legteljesebb létezőnek.

Hazugság – Igazság – Szeretet

A hazugság mindig tartalmaz igazságot oly módon elfedve, hogy a figyelmünk fókuszát róla elterelje. A legegyszerűbb és leghatékonyabb módja az igazság elrejtésének az, ha szemünk elé állítják olyan helyre, ahová véletlenül sem tekintünk, mert az a legközönségesebb, legkézenfekvőbb és legegyszerűbb felismerés lenne.

A legtöbb ember – kondicionáltságából kifolyólag – hajlamos azt képzelni igaznak, ami körül súlyos, szövevényes, tekintélyes gondolatok leledzenek, és hajlamos elsiklani azon egyszerű tény felett, hogy az Igazság valódi, mindenen áthatoló természete és szentsége: önmaga végtelen EGY-SZERűsége.

Igazság nem található a gonoszságban, csak és egyedül a Szeretetben. A Szeretet igazsága az Igazság szeretete.

Szépség

A szépség az igazság minősége, mely a lét valóságának egyszerűségében fogan. A tartalom és a forma tökéletes ötvöződése az élet mozgásában a valódi, termékeny és termékenyítő szépséget jeleníti meg. Az a szépség, mely öncélúan önmagába zárul, az elveszti teremtő képességét. Az élő szépségnek célja van, az élet megtermékenyítése.

A lét célját mikor önmagába zárva határozzuk meg, akkor mindaz, ami az így létrejött valóságon belül helyezkedik el, önkéntelenül öncélúvá válik. Az öncélúság mindennek a lét adott síkján belül történő önmagába záródását, ezáltal pusztulását, halálát okozza. A valódi szépség az Élő vonzása, erőtere, mely képes benne tartani minket az Élet teremtő valóságában. Az élet valóságából kisodródott szépség elpusztítja mind önmagát, mind csodálóját.

Az élet valóságában található szépség nem a fizikai sík valóságában születik meg, hanem az azt meghaladó, de a fizikai síkot is magában foglaló szellemi sík teremtő akaratának megtestesülése. A szépség relativitásának illúziója pusztán annak a következménye, hogy minden individuum más és más részét képes felfogni, befogadni, megélni a lét teljességének. A valódi szépség ott ragyog az Élet embert nemesítő egyszerűségében. A valódi szépség ÉPség, EGÉSZség, EGYszerűség.

A tű foka

A lenézés csak azt tölti el örömmel, aki nem tudja hogy a valódi igazsághoz, tudáshoz, bölcsességhez nem alátekintve, hanem magunkba s az ég felé tekintve, folyamatosan korlátaink fölé emelkedve juthatunk el. Nem az az igazi megelégedettség, ha a hegyről alátekintünk, hanem az, amikor megértjük, hogy mindennél van fennebbvaló, magasabb, emelkedettebb, szélesebb, tágasabb, teljesebb nézőpontja a valóságnak, a létnek, a létezésnek és az életnek. Ez adhat valós, nemesítő célt az úton szellemünknek.

Minél magasabbra jutunk Utunkon, annál mélyebben érinthet meg minket a vágy, hogy mindazon gazdagságot, szépséget, kincset – melyet megélünk – mások számára is tükrözhessük életünkben gondolatainkkal, szavainkkal, cselekedeteinkkel. A valódi alázat nem megalázkodás, hanem tiszta, önátadó, felemelő, termékeny megnyílása szívünknek, lelkünknek és elménknek az Örökkévaló üzeneteire.

Aki naggyá akar válni annak legelőször is meg kell semmisülnie, hogy az Örökkévaló múlhatatlan igazsága, bölcsessége, szeretete naggyá és termékennyé válhasson benne.

Az Igazság Fénye

Az ibolya olyan növény, melynek szépségében akkor gyönyörködhetsz, ha lehajolsz hozzá. Hasonlatos az  Igazsághoz, melyhez az út szűk és alacsony kapun át vezet. Ezen csak azok léphetnek be, akik minden felesleges terhüket eldobják, hogy igaz alázattal lelkük és szellemük lehajolhasson csodálatához. Az emberi önhittség, önteltség, birtoklási vágy, az önzés, a versengés, a győzés és meggyőzés vágya, az erőszak és saját igazságunk bálványai elzárják bennünk az utat, mely az Örök Igazság felé vezethet minket.

Az Igazság csak az alázatos szívűeket kedveli, akik megértik, hogy az emberi lényben nincs semmi igazság, amit birtokolhatna. Aki képes elengedni saját igazságát, az képessé válik befogadni az Örök Igazság fényének ragyogását. Csak az a Fény ragyoghat bennünk igazán, melyet nem érint és nem érinthet meg a birtoklási vágy. Az Örök Isteni Igazság szabad madár. Csak annak mutatkozik, annak vállára száll, aki nem készít számra kalitkát. Az Igazság olyan, mint a Napnak fénye, melyet nem zárhatsz dobozba, hogy magadénak mondhasd. Ha igazzá akarsz válni, eggyé kell válnod a fénnyel, fénnyé kell válnod.

Ki fényben jár, igazságban jár. Ki igazságban jár, fényben jár, ragyogása szelíden tovább árad, és megváltja a sötétséget.

Bolondok Kenyere

A Bölcsesség a bolondok kenyere,

azoké, akik képesek elengedni

saját bölcsességük illúzióját,

melynek helyébe léphet

az Örökkévaló Bölcsessége.

Igaz hagyomány

A hagyományban nem az a megtartó és örök ami régi, hanem az ami igaz, mert az igazság időtlen és kortalan.

Az idő teljessége

Mindaddig felesleges új Földről álmodnom, amíg a régit sem értem. Mindaddig felesleges arról ábrándoznom, hogy minden embert szeretek, amíg magomat sem szeretem. A régi megtagadása – annak megértése nélkül – soha nem az újhoz vezet, hanem a meg nem értett újrateremtéséhez.

A múlt itt él a jelenben, a jelen pedig a jövő múltjává lesz. A jelent csak a Mostban élhetem meg, de a Mostot csak a múltban érthetem meg. A megélés megértéshez, a megértés az időn túli teljességébe vezet, ahol többé nincs szükség annak a tagadására ami van, volt, lehet vagy lesz, mert minden létező ugyanannak az egy, egész és egyetlen valóságnak az élő, elszakíthatatlan része.

A cél

Amikor a Cél az Útban testesül meg

Akkor a Út a Célban teljesül be.

Amikor a Cél maga az Út és az Utazás lesz

Akkor az Út Igazsággá, az Igazság Életté lesz.

Egy bolond bölcselete

Az információ nem tudás, a tudás nem bölcsesség. A bölcsesség az információ és a tudás szintézise, mely az EGY-ÉNi út megélése által köszönt be. A bölcsesség legmagasabb szintje az, amikor az elme – az értelem (ész, ráció), az érzelem (megérzés, intuíció) – és a Szív a Szeretet bölcsességében olvad EGYbe.

A Szeretet a Szív bölcsessége. Az elme akkor képes az Élet valódi teremtőjévé válni, amikor alárendeli MAGát a Szív érzékektől nem elhomályosított, tiszta látásának a bölcsességének.

Mindezt egy bolond írja, kinek minden szava hazugság, minden szava igaz, vagy egyik sem egyszerre. Attól függ hogyan, honnan, miként és kiként tekinted. Egyetlen szavát sem hidd el, mert ha úgy teszel, magad is bolonddá leszel.

Múlhatatlan

A múlhatatlant nem építhetem fel a mulandó birodalmában. A múlhatatlant nem lehet felépíteni, mivel öröktől fogva van, öröktől fogva létezik. MAGom vagyok, ÉN vagyok az öröktől létező Múlhatatlan. A Sem-MI és a MInd-ÉN. MInd-ÉN MÁS csak illúzió, az elme tudománya, az elme teremtménye.

Perspektíva

- De hisz olyan utálatosan viselkedik velem az az ember! – mondta a Mesternek az egyik tanítvány dühösen. Mondd Mester, hogyan láthatnék én abban az emberben bármily nemest, bármily szépet?

- Tudod ahhoz, hogy a másik emberben megláthassuk az örök szépséget úgy kell tennünk, mintha festményt szemlélnénk, vagy fényképet.

- Nem értelek Mester!

- A legtöbbünk hasonlatos ahhoz a műkritikushoz, aki befizet egy kiállításra, de csak az ecsetvonások barázdáit, és a vászon erezetét nézegeti a képeken. Olyan közel áll a vászonhoz, hogy csak foltokat lát, összemosódó, érthetetlen kuszaságot, miközben szemléli őket. Ahhoz, hogy feltáruljon a képben rejlő látvány és a benne élő szépség egysége, el kell távolodnod tőle. Tégy egy lépést hátra, aztán tégy még egyet, addig távolodj tőle, ameddig az értelmetlen foltok gyönyörű, színes, élő szépséggé nem állnak benned össze.

A könyv

- Ez egy haszontalan könyv! – mondta mosolyogva a Mester.

- Hogy érted ezt? – kérdezte a tanítvány meghökkenve, a hőn óhajtott könyvet szorongatva a kezében.

- Úgy, hogy akinek szüksége lehetne rá, az valószínűleg pont a lényegét nem érti meg, aki pedig érti a lényegét, annak már nincs rá szüksége.

- Azt akarod mondani, hogy ez a könyv teljesen felesleges és értelmetlen?! – kérdezte a tanítvány indulatos értetlenséggel.

- Nem, nem azt mondtam hogy felesleges, sem azt hogy értelmetlen, épp ellenkezőleg. Az életben minden olyan, ami közelebb visz minket a MAGunkban és MindÉNben jelenlévő örök LÉNYeghez, az túl van minden hasznon, minden nyereségen, minden értelmen.

Megvilágosodás

- Mi a megvilágosodás?

- Mikor a magány fojtogató, kongó üressége a simogatón ölelő Csenddé alakul át Benned.

Csend

A Csend az Örökkévaló létezése.

Utóhang

Ez az e-könyv Fazekas József Tamás gondolatait hordozza. A gondolatok mégsem tulajdonai a szerzőnek, sokkal inkább a gondolatok Forrásának a tulajdona a szerző személye. Ahol megszűnik a birtok és birtoklás, ott a birtokló léte sem nyer többé értelmet. Üvegbe zárhatjuk-e a hullámot? A vizet bizonyosan, de a mozgást megöljük vele.

2014. június 23. Szatmárnémeti – Fazekas József Tamás

A kiadványról

A könyvet kiadja:

Fazekas József Tamás és a transzmEnta kiadó – 2014

http://transzmenta.fazekas.info

© Egy bolond bölcselete - 2014

Legfrissebb elektronikus változat: 2017-09-16

Megjelent és letölthető könyveim, kiadványaim:

http://transzmenta.fazekas.info/kiadvanyok/

- AZ ELMén TÚL

- Egy Bolond bölcselete

- Végtelen EGY

- EGY és EGYetlen

- Az ébredés metafizikája

- Reductio ad Absolutum

A szerző honlapja:

http://fazekas.info

Jogi nyilatkozat:

Ezen elektronikus könyv tartalmának, valamint elektronikus és/vagy nyomtatott másolatainak a kereskedelmi célú felhasználása a Szerző és a Kiadó által nem engedélyezett. Személyes felhasználásra a könyv módosítás nélkül, jelenlegi formájában tetszés szerint ingyenesen másolható, továbbadható, olvasásra kinyomtatható.